CELEX: 32021D0150
Language: sl
Date: 2020-12-16 00:00:00
Title: Izvedbeni sklep Komisije (EU) 2021/150 z dne 16. decembra 2020 o izvzetju letališča City of Derry iz obveznosti, da ima certifikat, ki ga je izdala Irska, na podlagi člena 41(6) Uredbe (EU) 2018/1139 Evropskega parlamenta in Sveta (notificirano pod dokumentarno številko C(2020) 8914) (Besedilo v angleškem jeziku je edino verodostojno)

9.2.2021   
               
               
                  SL
               
               
                  Uradni list Evropske unije
               
               
                  L 45/5
               
            
         IZVEDBENI SKLEP KOMISIJE (EU) 2021/150
         z dne 16. decembra 2020
         o izvzetju letališča City of Derry iz obveznosti, da ima certifikat, ki ga je izdala Irska, na podlagi člena 41(6) Uredbe (EU) 2018/1139 Evropskega parlamenta in Sveta
         
            
               (notificirano pod dokumentarno številko C(2020) 8914)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) ter zlasti tretjega pododstavka člena 41(6) Uredbe,
         po posvetovanju z Odborom za izvajanje skupnih varnostnih predpisov na področju civilnega letalstva,
         ob upoštevanju naslednjega:
         
                     (1)
                  
                  
                     Letališče City of Derry se nahaja v Združenem kraljestvu in je del škotskega območja z informacijami za letenje (FIR), hkrati pa je blizu meje irskega območja z informacijami za letenje „Shannon FIR“. Med instrumentalnim priletom na letališče mora zrakoplov pred končnim pristankom vstopiti v Shannon FIR. Irski letalski organi so iz praktičnih razlogov, da bi olajšali varno izvajanje postopkov instrumentalnega prileta na letališču, prenesli upravljanje zračnega prometa / navigacijske službe zračnega prometa (ATM/ANS) za navedeni prilet na izvajalca ATM/ANS na letališču City of Derry. Potrdila, ki jih pristojni organi Združenega kraljestva izdajo izvajalcem navigacijskih služb zračnega prometa Združenega kraljestva v skladu z Uredbo (EU) 2018/1139, v Uniji ne bodo več veljavna po koncu prehodnega obdobja, določenega v Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (2) (v nadaljnjem besedilu: sporazum o izstopu).
                  
               
                     (2)
                  
                  
                     Po koncu prehodnega obdobja bodo izvajalci ATM/ANS iz Združenega kraljestva lahko opravljali storitve v Uniji, če bodo imeli veljaven certifikat, ki ga je v skladu s členom 80 Uredbe (EU) 2018/1139 izdala Agencija Evropske unije za varnost v letalstvu (v nadaljnjem besedilu: Agencija), kot izvajalci ATM/ANS iz tretjih držav.
                  
               
                     (3)
                  
                  
                     Irski letalski organ je 21. avgusta 2019 v skladu s členom 41(6) Uredbe (EU) 2018/1139 kot irski pristojni organ in v imenu Irske uradno obvestil o svoji nameri, da bo letališču City of Derry odobril izvzetje iz obveznosti, da ima certifikat izvajalca storitev ATM/ANS, ki ga je izdala Irska. Navedeno izvzetje naj bi se začelo uporabljati dan po koncu prehodnega obdobja iz člena 126 sporazuma o izstopu.
                  
               
                     (4)
                  
                  
                     Predlagano izvzetje in njegovo utemeljitev je ocenila Agencija, ki je v svojem priporočilu z dne 29. avgusta 2019 ugotovila, da so izpolnjeni vsi pogoji iz člena 41(6) Uredbe (EU) 2018/1139.
                  
               
                     (5)
                  
                  
                     Glavni kraj poslovanja izvajalca se nahaja izven ozemlja, za katerega je odgovorna Irska. Poleg tega morajo zrakoplovi med prileti na letališče City of Derry vstopiti le v omejen del območja Shannon FIR, zato bi bilo nesorazmerno, da se za tako majhen obseg zračnega prometa zaprosi za certifikacijo izvajalca ATM/ANS. Trenutno izvajalca storitev ATM/ANS letališča City of Derry certificira organ Združenega kraljestva za civilno letalstvo v skladu z Uredbo (EU) 2018/1139, z irskim letalskim organom kot pristojnim organom Irske pa so bili sklenjeni uradni dogovori v zvezi z nadzorom in izvrševanjem, da se zagotovi skladnost z veljavnimi pravili, zlasti z bistvenimi zahtevami iz člena 40 Uredbe (EU) 2018/1139. Jasno je določeno, kaj zajema izjema, izjema pa je omejena na to, kar je dejansko nujno; kadar je njeno trajanje daljše od petih let, jo redno v primernih časovnih presledkih, tj. vsako leto, pregleduje irski letalski organ, ki o tem obvesti Komisijo. Izjema se uporablja na nediskriminatoren način.
                  
               
                     (6)
                  
                  
                     Izvzetje letališča City of Derry iz obveznosti, da ima certifikat izvajalca storitev ATM/ANS, ki ga je izdala Irska, izpolnjuje pogoje iz prvega pododstavka člena 41(6) Uredbe (EU) 2018/1139 –
                  
               SPREJELA NASLEDNJI SKLEP:
         
            Člen 1
            Izvzetje letališča City of Derry iz obveznosti, da ima certifikat za upravljanje zračnega prometa in izvajanje navigacijskih služb zračnega prometa (ATM/ANS), ki ga je izdala Irska, izpolnjuje pogoje iz člena 41(6) Uredbe (EU) 2018/1139.
         
         
            Člen 2
            Ta sklep se uporablja od dneva, ki sledi datumu, s katerim se pravo Unije preneha uporabljati za Združeno kraljestvo na podlagi členov 126 in 127 sporazuma o izstopu.
            Ta sklep je naslovljen na Irsko.
         
         
            V Bruslju, 16. decembra 2020
            
               
                  Za Komisijo
               
               Adina-Ioana VĂLEAN
               
                  Članica Komisije
               
            
         
         
            (1)  UL L 212, 22.8.2018, str. 1.
         
            (2)  UL L 29, 31.1.2020, str. 7.